google/wiki40b huggingface dataset:
חברת קרוגר

היסטוריה

בשנת 1883 השקיע ברנרד "ברני" קרוגר את חסכונותיו בהקמת חנות מכולת בסינסינטי. המוטו שלו היה: "היה מיוחד. לעולם אל תמכור משהו שלא היית רוצה בעצמך". בשנת 1901 הייתה קרוגר לרשת הראשונה שאופה לחם בעצמה, וכך חוסכת ללקוחותיה את הטירחה ללכת למאפייה. בשנת 1904 רכש קרוגר רשת לשיווק בשר ומיזג את פעילותה עם הפעילות הקיימת, וכך הייתה קרוגר למכולת הראשונה שמכרה גם בשר.
הקמת החברה באופן רשמי הייתה בשנת 1902 בשם "The Kroger Grocery and Baking Company".
ברבות השנים התרחבה החברה וחדרה למדינות נוספות בארצות הברית, וגם גיוונה את תחומי פעילותה, בעיקר על ידי רכישות של רשתות קיימות.
בנובמבר 2015 הכריזה קרוגר על רכישתה של רשת Roundy's המפעילה סופרמרקטים בוויסקונסין ובאילינוי, תמורת כ-800 מיליון דולר. בעקבות הרכישה תחזור קרוגר לפעול בוויסקונסין, לאחר 43 שנים בהן לא פעלה שם.

בתי מרקחת

בעבר החזיקה קרוגר ברשת בתי המרקחת SupeRx. בשנת 1985 ניצחה במכרז לרכישת רשת בתי מרקחת נוספת, Hook's Drug Stores, ואיחדה את שתי הרשתות שבידיה לרשת אחת בשם Hook's-SupeRx. בשנת 1994 החליטה הנהלת קרוגר לצאת מעסקי בתי המרקחים העומדים-בפני-עצמם, ומכרה את רשת בתי המרקחת שבידיה לחברת Revco.
כיום מפעילה קרוגר כ-2,000 בתי מרקחת, רובם ממוקמים בתוך הסופרמרקטים שהיא מפעילה.

מרכזי דלק-סופרמרקט

לחברת קרוגר סוג מרכזי קניות ייחודי לה, הנקראים "מרכזי דלק-סופרמרקט" (fuel-supermarket center). מרכזים אלו מיוחדים בכך שאלו סופרמרקטים בהם ניתן לתדלק במתחם החניה של הסופרמרקט. דבר נוסף שמייחד מרכזים אלו הוא שלקוח שקונה בסופרמרקטים אלו, מקבל "נקודת דלק" (fuel point) אחת על כל דולר אחד של קנייה. נקודות דלק אלו ניתנות לשימוש לרכישת דלק בכל מרכז מסוג זה (כלומר, לא רק באותו מרכז בו התבצעה הרכישה), וכן בחלק מתחנות הדלק של חברת "של".
החברה החלה להפעיל מרכזים מסוג זה בשלהי 1998. עד שנת 2004 כבר הפעילה 500 סופרמרקטים במתכונת זו, וב-2010 הגיע מספר מרכזי הדלק-סופרמרקט ל-1,000.
מודל ה-OSI

המבנה

מודל ה-OSI מורכב משבע שכבות. התפקיד של כל שכבה הוא לטפל בנתונים שנוצרו על ידי השכבה הקודמת (והשכבות שלפניה), על מנת שיהיה ניתן להעביר אותו לצד השני של ההתקשרות. הטיפול בכל שכבה כולל ניתוח וסיווג הנתונים שהוסיפה השכבה הקודמת, והוספת נתונים טכניים חדשים, אשר יסייעו לשכבה הבאה להמשיך לטפל בהעברת הנתונים אל היעד. לאחר שהנתונים הגיעו לצד השני, יש צורך לפענח את התוספות של השכבות הקודמות על מנת להגיע חזרה למידע המקורי. על מנת ששני הצדדים יוכלו לתקשר ביניהם - הם עובדים בדרך כלל על פי פרוטוקול מוסכם.
ראש סגל הקרמלין

תולדות התפקיד

תפקיד ראש הסגל בקרמלין נוצר ביולי 1991 ונקרא "יושב ראש האדמיניסטרציה של נשיא הפדרציה הרוסית".
בתקופת כהונתו של בוריס ילצין הייתה לתפקיד חשיבות פוליטית רבה וראשי הסגל היו אחראים על ניהול כל אנשי הסגל שמתחתיו, קביעת לוח הזמנים של הנשיא וניטור הגישה הישירה אליו. היכולת לקבוע מי זוכה להפגש עם הנשיא ומי לא זוכה לכך העניקה לראש הסגל עוצמה פוליטית רבה. בדרך כלל נבחר לתפקיד אחד מיועציו הפוליטיים הקרובים של הנשיא, על פי רוב חבר אישי שהלך עם הנשיא כברת דרך פוליטית.
ראשי סגל היו על פי רוב פוליטיקאים לפני שנכנסו לתפקיד וכמה מהם המשיכו מתפקיד זה למשרות בכירות אחרות בממשלים מאוחרים יותר. כך היה בתקופת בוריס ילצין שבתקופתו כיהנו יורי פטרוב (שהיה מושל מחוז סברדלובסק), ניקולאי ייגורוב (מושל מחוז קרסנודר לשעבר וכיהן כסנטור במועצת הפדרציה), אנטולי צ'ובאיס (שכיהן כסגן ראש ממשלת רוסיה, שר האוצר ומנכ"ל חברת החשמל הלאומית עד פירוקה) וניקולאי בורדיוז'ה (שמונה לאחר מכן למזכ"ל ארגון האמנה לביטחון משותף). 
גם בתקופת כהונתו של ולדימיר פוטין ראשי הסגל הצליחו למנף את תפקידם למינויים בכירים בהמשך. בתקופת פוטין כיהנו בתפקיד אלכסנדר וולושין (יו"ר דירקטוריון חברת החשמל הלאומית עד פירוקה), דמיטרי מדבדב (שעמד בראש מטה הבחירות של פוטין בשנת 2000 ומונה אחר כך לנשיא ולראש הממשלה), סרגיי סוביאנין (שמונה אחר כך לראש עיריית מוסקבה) וסרגיי איבנוב (שר ההגנה לשעבר). בתקופת כהונתו של מדבדב כיהן בתפקיד סרגיי נארישקין (שמונה אחר כך ליו"ר הדומה ומנהל סוכנות הביון הרוסית).
לרוב הנשיאים היה יותר מראש סגל אחד, בעיקר משום שהלחץ הרב הכרוך בתפקיד גורם לזמן כהונה ממוצע של פחות מארבע שנים. כהונתו של סרגיי איבנוב (2011–2016) הייתה הארוכה ביותר עד כה.
ויליאם וולוורת'

קורות חיים

וולוורת' היה בן למשפחה שהתגוררה בדורהאם. הוא התמחה אצל ג'ון לאבקין (John Lovekyn) חבר החברה המאמינה של מוכרי הדגים (גילדת הדייגים של לונדון). 
וולוורת' ירש את מקומו של מורו כאלדרמן של רובע ברידג' (Bridge ward) במועצת הסיטי בשנת 1368, נבחר לתפקיד שריף בשנת 1370 ולתפקיד הלורד ראש העיר בשנת 1374.
במהלך כהונתו הוא נהג להלוות כספים רבים לריצ'רד השני, מלך אנגליה ותמך בדודו של המלך ג'ון מגונט, דוכס לנקסטר.
וולוורת' עבד זמן קצר בבית המכס של לונדון תחת ג'פרי צ'וסר ונחשב באותה עת לאחד הסוחרים העשירים בלונדון.

מרד האיכרים

וולוורת' ידוע בכך שהרג את ווט טיילר במהלך הפגישה שנערכה בין המלך לבין טיילר, ובכך הביא במו ידיו לסיום מרד האיכרים.
בעקבות הטלת מס הדרכים, יצא טיילר בראש קבוצת איכרים ותפס את השלטון בקנטרברי. בעקבות ניצחון זה התקדם לעבר העיר לונדון ונכנס אל העיר בראש צבא איכרים המונה כ-50,000 לוחמים. 
טיילר חצה את גשר לונדון בלא התנגדות, נכנס אל מצודת לונדון וכלא את סיימון סדברי, ארכיבישוף קנטרברי הלא פופולרי, וכרת את ראשו. המורדים המשיכו לארמון סאבוי, העלו אותו באש והרגו את דודו של המלך.
ריצ'רד מוולינגפורד נפגש עם המלך ריצ'רד השני והגיש לו את דרישות המורדים. המלך נפגש עם צבא המורדים באזור מייל אנד והבטיח לבחון את דרישותיהם, ולפעול להפחתת המיסים הלא פופולריים.
בעוד ש-20,000 מחייליו המתינו באזור סמית'פילד, טיילר רכב לבדו להיפגש עם המלך. טיילר נפגש עם המלך בנוכחותו של וולוורת'. לא ברור מה התרחש בפגישה, אולם ככל הנראה טיילר העליב את המלך בן ה-15, וסר ויליאם וולוורת' שלף את חרבו ודקר את טיילר שהיה בלתי חמוש. ראלף דה סטאנדיש, אחד משומרי המלך דקר אף הוא את גופתו של טיילר ווידא את מותו.
בשל ההגנה על המלך קיבל וולוורת' את תואר האבירות "סר" וכן קיבל משכורת חודשית לשארית חייו מאוצר המלך.
וולוורת' התמנה לשתי ועדות מלכותיות שנועדו להחזיר את השלום למחוז קנט.
וולוורת' נפטר בשנת 1385 ונקבר בכנסיית סנט מייקל שבקרוקד ליין (כנסייה בה התפלל במהלך חייו, ותרם לה כספים רבים). 
בשל מעשיו נחשב וולוורת' לגיבור עממי, והוא מוזכר בספרו של ריצ'רד ג'ונסון משנת 1592 "תשעת הגיבורים של לונדון".
סערה בים כנרת

רקע ותיאור היצירה

הציור מתאר אירוע נסי המסופר בברית החדשה (הבשורה על-פי מרקוס, פרק ד', פסוקים 35–41): על פי הסיפור, ישו יצא עם תלמידיו למסע בים כנרת, אז תקפו רוחות עזות את הספינה ואיימו לשוברה. הציור מתמקד בשלב זה של הסיפור ומתאר את תלמידיו של ישו עומדים מבוהלים וחסרי אונים. חלקם מנסים בכל כוחם לייצב את הספינה ללא הצלחה, ותלמיד אחד אף נראה מקיא על צדה של הספינה. רק ישו, בפינה הימנית, נראה רגוע בעין הסערה, ואף נוזף בתלמידיו: "מדוע אתם חוששים קטני אמונה?" לאחר מכן נפנה ישו להרגיע את זעם הרוחות והגלים.
רמברנדט צייר את הציור בשנת 1633, זמן קצר לעבר מעברו לאמסטרדם מעיר הולדתו ליידן, תקופה בה ביסס את מעמדו כצייר המוביל בעיר של פורטרטים ואירועים היסטוריים. התיאור המפורט של האירוע, הביטויים המגוונים של הדמויות, כמו גם הצביעה הבהירה והמלוטשת אופייניים לסגנונו המוקדם של רמברנדט. ציור זה הוא היחיד של רמברנדט המציג נוף ימי.

השוד במוזיאון איזבלה סטוארט גרדנר

בבוקרו של יום 18 במרץ 1990, גנבים מחופשים לשוטרים פרצו למוזיאון איזבלה סטוארט גרדנר בבוסטון וגנבו את הציור "סערה בים כנרת" ו-12 יצירות נוספות, בהן ציורים של רמברנדט, מאנה, ורמר ודגה. גניבה זו נחשבת לגדולה ביותר בהיסטורית גניבת האמנות בארצות הברית ונותרה בלתי פתורה עד היום. המוזיאון עדיין מציג את המסגרות הריקות של הציורים במקומות התצוגה המקוריים שלהם.
בשנת  2013 הודיעה הבולשת הפדרלית של ארצות הברית, ה-FBI, שפענחה את התעלומה מי היה אחראי לפשע. ניתוח פלילי העלה כי השוד בוצע על ידי ארגון פשע מאורגן שבסיסיו במדינת ניו אינגלנד ועל חוף האוקיינוס האטלנטי, וכי הציורים הועברו בשעתו לקונטיקט ולפילדלפיה, שם הוצעו למכירה. מאז ועד היום לא פורסם מידע על התקדמות החקירה ועדיין לא ידוע מה עלה בגורל היצירות והיכן הן עשויות להיות.
היילי אטוול

ביוגרפיה

אטוול נולדה בלונדון, בתם היחידה של אליסון וגרנט. הוריה נפרדו כאשר הייתה בת שנתיים. למדה בבית ספר תיכון קתולי שבפולהאם, לפני שלמדה ב"בית ספר גילדהול למוזיקה ודרמה" וסיימה את לימודייה בהצלחה ב-2005. למדה פילוסופיה וטכנולוגיה לאחר שהתקבלה ל"מכללת קינג".
לאטוול שתי אזרחויות: בריטית ואמריקאית.

קריירת משחק

אטוול החלה את דרכה בתעשייה המקומית בבריטניה ב-2006 עם הופעות משניות לעיבודים הטלוויזיוניים לנובלות "קו היופי" ו"רובי בעשן", הופעות אלו העניקו לה את דמותה הספרותית של מרי קרופורד בסרט הטלוויזיה המבוסס על הרומן "מנספילד פארק".
ב-2007 כבר זכתה לפרסום נרחב יותר בזכות תפקידה הקולנועי במותחן הפשע של וודי אלן "חלומה של קסנדרה" בתור השחקנית אנג'לה סטארק בה מתאהב איאן (יואן מקגרגור).
קיבלה הערכה מצד מבקרי הקולנוע המקומיים ב-2008 כשגילמה את הגברת אליזבת' פוסטר בדרמה התקופתית "הדוכסית", על הופעתה הועמדה לפרס שחקנית המשנה הטובה ביותר בטקס הסרטים העצמאיים הבריטיים. הופיעה בדמות הספרותית ג'וליה פלייט בהפקה "בחזרה לבריידסהד".
שיחקה את לוסי בחידוש המודרני לסדרה הבריטית "האסיר" ואת אליאנה במיני סדרה הטלוויזיונית "עמודי תבל". ב-2015 גילמה את אמה של סינדרלה בסרט הקולנוע "סינדרלה".
ידועה היטב בתפקידה בתור הסוכנת פגי קרטר ביקום הקולנועי של מארוול והיא גילמה את התפקיד שש פעמים עבור הסרטים "קפטן אמריקה", "קפטן אמריקה: חייל החורף", "הנוקמים: עידן אולטרון", "אנטמן", "הנוקמים: סוף המשחק" ובסדרות "סוכני S.H.I.E.L.D." ו"הסוכנת קרטר".
שולה באסקט

היסטוריה

המועדון נוסד בשנת 1975 על ידי מישל לז'ה. בעונת 1982/83 העפילה לליגה השנייה (פרו B). בסיום עונת 1985/86 העפילה הקבוצה לראשונה לליגה הבכירה. 
בעונות 1997-1999, זכתבה הקבוצה בשני גביעי צרפת רצופים.
הקבוצה משתתפת במסגרות האירופאיות מאז עונת 1988/89. 
בעונות 1990/91, 1993/94 הגיעה הקבוצה עד לשלב חצי גמר גביע המחזיקות. בעונת 1997/98 הגיעה עד לחצי גמר גביע קוראץ' והודחה על ידי קבוצת הכוכב האדום בלגרד.
בעונת 2008/09, הגיעה הקבוצה עד לגמר היורוצ'לנג' והפסידה לקבוצת וירטוס בולוניה מאיטליה 77-75.
בעונות 2009/10 זכתה הקבוצה באליפות הראשונה שלה, לאחר ניצחון בגמר הפלייאוף מול קבוצת לה מאן סארת 65-81.
מאז שנת 1987, אולם הבית של המועדון הוא היכל הספורט לה מילורה המכיל 5,191 מקומות ישיבה.
גאט פון אברהם

נוסח התפילה

לתפילה מספר גרסאות, להלן אחת המאוחרות והנפוצות שבהן:
גָאט פוּן אַבְרָהָם אוּן פוּן יִצְחָק אוּן פוּן יַעֲקֹב:

בֶּעהִיט דַיין לֵיבּ פָאלְק יִשְׂרָאֵל פוּן אַלֶעם בֵּייזֶען אִין דַיינֶעם לוֹיבּ, אַז דֶער לִיבֶּער שַׁבָּת קֹדֶשׁ גֵייט, אַז דִי װָאךְ אוּן דֶער חֹדֶשׁ אוּן דֶער יָאר, זָאל אוּנְז צוּא קוּמֶען צוּ אֱמוּנָה שְׁלֵמָה, צוּ אֱמוּנַת חֲכָמִים, צוּ אַהֲבַת חֲבֵרִים, צוּ דְּבֵקוּת הַבּוֹרֵא בָּרוּךְ הוּא, מַאֲמִין צוּ זַיין בִּשְׁלֹשׁ עֶשְׂרֵה עִקָּרִים שֶׁלָּךְ, ובִּגְאוּלָה קְרוֹבָה בִּמְהֵרָה בְיָמֵינוּ, וּבִתְחִיַּת הַמֵּתִים, וּבִנְבוּאַת מֹשֶׁה רַבֵּנוּ עָלָיו הַשָּׁלוֹם:

רִבּוֹנוֹ שֶׁל עוֹלָם דּוּ בִּיזְט דָאךְ הַנּוֹתֵן לַיָּעֵף כֹּחַ, גִיבּ דַיינֶע לִיבֶּע אִידִישֶׁע קִינְדֶערְלִיךְ אוֹיךְ כֹּחַ דִּיר צוּ לוֹיבֶּען אוּן נָאר דִיךְ צוּ דִינֶען אוּן קֵיין אַנְדֶערְן חָלִילָה נִישְׁט, אוּן אַז דִי װָאךְ אוּן דֶער חֹדֶשׁ אוּן דֶער יָאר זָאל אוּנְז קוּמֶען צוּ גֶעזוּנְד אוּן צוּ מַזָּל אוּן צוּ בְּרָכָה וְהַצְלָחָה אוּן צוּ חֶסֶד אוּן צוּ בָּנֵי חַיֵּי אֲרִיכֵי וּמְזוֹנֵי רְוִיחֵי וְסִיַּעְתָּא דִּשְׁמַיָּא לָנוּ וּלְכָל יִשְׂרָאֵל וְנֹאמַר אָמֵן:

תרגום התפילה לעברית

אלוהי אברהם, אלוהי יצחק ואלוהי יעקב!

שמור והצל את עמך ישראל אהוביך בסוכתך (בצלך) כאשר שבת קודש האהוב עובר.

שהשבוע, החודש והשנה יבוא לנו לאמונה שלמה, לאמונת חכמים, לאהבת חברים ולדבקות בבורא ברוך הוא.

להאמין בשלוש עשרה עיקרים שלך ובגאולה שלמה קרובה במהרה בימינו ובתחיית המתים ובנבואת משה רבינו עליו השלום.

רבונו של עולם!

אתה הנך הנותן ליעף כוח, תן גם לבני היהודים אהוביך כוח להודות לך, ורק לך לעבוד, ולא לאחר חלילה.

שהשבוע החודש והשנה יבוא לנו לבריאות ולמזל טוב ולברכה והצלחה, לחסד ולבני, חיי אריכי ומזוני רויחי וסייעתא דשמיא לנו ולכל ישראל, אמן.
מלחמת מדין

דיני הכשרת כלים

אלעזר הכהן ציווה את בני ישראל לטהר את החפצים ששללו ממדין: אֶת הַזָּהָב וְאֶת הַכָּסֶף אֶת הַנְּחֹשֶׁת אֶת הַבַּרְזֶל אֶת הַבְּדִיל וְאֶת הָעֹפָרֶת. כגכָּל דָּבָר אֲשֶׁר יָבֹא בָאֵשׁ תַּעֲבִירוּ בָאֵשׁ וְטָהֵר אַךְ בְּמֵי נִדָּה יִתְחַטָּא וְכֹל אֲשֶׁר לֹא יָבֹא בָּאֵשׁ תַּעֲבִירוּ בַמָּיִם. מפרשיה זו למדו חז"ל את הלכות הכשרת כלים שבושלו בהם דברים טמאים, או לא כשרים – יש שצריך להעביר באש, יש במים, במים רותחים, ועוד.
ארמיית האוויר ה-15

היסטוריה

היחידה הוקמה ב-11 ביולי 1942 בהתאם לפקודת שר ההגנה של ברית המועצות על בסיסי יחידות שהיו מוצבות בחזית בריאנסק. בסתיו 1942 היא השתתפה בקרבות מגננה בגזרת וורונז'. בקיץ 1943 היא נתנה חיפוי אווירי לכוחות היבשה במסגרת מבצע קוטוזוב. באוקטובר 1943 היא הועברה לגזרת החזית הבלטית השנייה. במסגרת חזית זה היא ארמיית האוויר ה-15 לחמה במחוז נובגורוד, לטביה הסובייטית וסיימה את המלחמה במרחב קלייפדה.
במהלך ימי המלחמה טייסי הארמייה ביצעו 160 אלף טיסות. 
בשנת 1949 הארמייה אורגנה מחדש ותחת שם "ארמיית האוויר ה-30" הוצבה בשטח המחוז הצבאי הבלטי.
סאות' קוג'י

גאוגרפיה

סאות' קוג'י ממוקם כ-9 ק"מ דרום-מזרחית למרכז העסקים הראשי של סידני. הפרוור גובל ממזרח בים טסמן, בצפון בקוג'י, במערב ברנדוויק ובדרום במרוברה. אף על פי שהפרוור קטן יחסית לקוג'י הסמוך אליו, הוא מיושב בצפיפות. הדרך הראשית החוצה אותו מצפון לדרום היא דרך מלבר, והרחוב המקביל לה רחוב דנינג.

היסטוריה

בשנת 1874 ניתן שטר הקניין הראשון למגורים באזור סאות' קוג'י, כחלק מהרחבת בית העלמין הקיים ברנדוויק לאתר חדש. הפרוור גדל בהדרגה יחד עם רנדוויק וקוג'י והתפתח מעבר לאזור הסובב את בית העלמין.

תרבות

הפארק הגדול בסאות' קוג'י הוא פארק לאת'ם, ובו מגרש פוטבול, קריקט, טניס וכדורת דשא. אתר גדול נוסף בפרוור הוא בית העלמין רנדוויק, סביבו התפתח הפרוור. בית העלמין מארח בקרבו תושבים בולטים מהאזור, ביניהם ראשי עיריית רנדוויק לשעבר.
אלקטרז (סדרת טלוויזיה)

עלילה

שנים לאחר שכל אסירי אלקטרז נעלמו באורח מסתורי, סוכן ה-FBI אמרסון האוזר והבלשית רבקה מדסן חוקרים את תיקו של ג'ק סילוואן, היוצא למסע הרג. מאוחר יותר הם מגלים שסילוואן היה למעשה אחד מהאסירים בכלא אלקטרז ומכאן הם נחשפים לפרשה מסתורית כאשר 49 שנים קודם לכן, נעלמו לפתע כל אסירי כלא אלקטרז. כעת עליהם להבין מה גרם להיעלמות האסירים ומדוע ואיך הם הוחזרו כאילו הזמן לא השפיע עליהם.
מוריץ לויט

קורות חיים

לויט חי בברלין ובמשך שנים ארוכות היה נשיא מועדון השחמט הגרמני הוותיק ביותר, Berliner Schachgesellschaft שנוסד בשנת 1827. כאשר נבחר מחדש בשנת 1904 המועדון היה גם הגדול ביותר בגרמניה עם למעלה מ-150 חברים.
לויט שיחק בתחרויות רבות בברלין ובמקומות אחרים. הגיע למקום התשיעי בתחרות ברלין 1891 (ניצח: הורציו קארו), הגיע רביעי בתחרות דרזדן 1892 (ניצח: פול ליפקה), הגיע שלישי בתחרות קיל 1893 (ניצח: הוגו זוכטינג), חלק מקום 7–8 בתחרות ברלין 1893 (ניצח: שמעון אלאפין), חלק מקום 3–5 בתחרות לייפציג 1894 (ניצח: נורמן ון לנף).
לויט הגיע שני, אחרי הורציו קארו, וחלק מקום 5–6 (ניצח: תיאודור פון שווה) בשתי תחרויות שנערכו בברלין בשנת 1894, הגיע למקום ה-13 בתחרות מינכן 1900 (ניצח: רודולף סוידרסקי), חלק מקום שני, אחרי אוסיפ ברנשטיין בתחרות ברלין 1902, חלק מקום 3–4 בתחרות קובורג 1904 (ניצח: הנס פארני).
בשנת 1904 ניצח לויט בתחרות ברלין, בהקדימו את רודולף שפילמן, חלק מקום ראשון עם הורציו קארו בתחרות ברלין 1905 (אך הפסיד בדו-קרב בשלב הפלייאוף +3 -4 =5 (+ ניצחונות – הפסדים = תוצאות תיקו) וחלק מקום 7–8 בתחרות ברלין 1913 (ניצח: אריק קוהן).
כומתה

כֻּמְתָּה היא סוג של כובע עגול עם חלק עליון שטוח. הכובע יושב בצורה הדוקה על הראש, כך ניתן לסדר את חלקו העליון בצורות שונות – לרוב מופנה לצד אחד.
כומתות נחבשו לראשונה על ידי איכרים באסקים והיו עשויות מצמר. כיום כומתות עשויות לרוב מלבד. כומתה ("בֵּרֵט", Beret) גם נקשרה במשך שנים למראה הסטריאוטיפי של צרפתים וקטלאנים. אף על פי שהכומתות הן מראה נדיר בימנו, בארצות אלה זהו פריט לבוש סמלי או טקסי והן עדיין משמשות איכרים, אמנים, ציירים ואינטלקטואלים.
כומתות מזוהות עם מבחר של אנשים שונים. הכומתה הייתה גם פריט לבוש סטריאוטיפי לבמאי קולנוע עד שנות השמונים, אז, בהשפעת הבמאי סטיבן ספילברג ואחרים, החליף אותה כובע המצחיה.

כומתות בצבא

כומתות הן חלק מהמדים של רוב צבאות העולם, כאשר צבעים שונים מותאמים ליחידות או לחילות שונים.
כומתות נחבשות על ידי חיילים ביחידות צבאיות רבות, ובמדינות מסוימות הן מזוהות עם יחידות מובחרות, שלעיתים קרובות חובשים החיילים בהן כומתות בצבעים לא שגרתיים (כגון כומתות ערמוניות עבור הצנחנים הבריטיים).
לכומתות יש מספר מאפיינים שהפכו אותן לאטרקטיביות לצבא: הן זולות ומותאמות לייצור המוני, ניתן לקפלן ולשים אותן בכיס או בכותפת מבלי לגרום להן נזק וניתן לחבוש אותן עם אוזניות.
ברוב צבאות העולם מחויבים החיילים בחבישת כומתה (או כובע קצינים) בכל זמן שאינם שוהים במבנה, וכך הייתה הפקודה גם בצה"ל. הרמטכ"ל מרדכי גור התיר לראשונה לנוע עם הכומתה כשהיא בכותפת שמאל. הרמטכ"ל רפאל איתן ביטל היתר זה ופקד לחבוש את הכומתה בכל עת, והרמטכ"ל דן שומרון החזיר את ההיתר, וכך נוהגים עד היום. בבסיסי טירונות מסוימים, בבית הספר לקצינים של צה"ל (בה"ד 1), בקריית ההדרכה בנגב ובביס"ט (בית הספר לטיסה) שבבסיס חצרים מחויבים, גם כיום, כל הצוערים בחבישת הכומתה כמו גם בבית הספר למשטרה צבאית (בה"ד 13).
עד לשנת 2006, כל הכומתות בצה"ל היו בעלות צבעים אחידים. בשל מחסור בצבעים חדשים (רוב צבעי הבסיס לסוגיהם כבר היו בשימוש), ועקב שימוש יתר בצבע השחור, הוחלט להעניק לחטיבת כפיר כומתה בצבעי ירוק-חום מנומר (בדומה לצבעי הסוואה).
לחיילי צבא המנדט הבריטי בא"י היו כומתות אדומות, ולכן כונו על ידי אנשי היישוב היהודי - כלניות.

כומתות וכובעי "ברט" כפריט אופנה

בעברית מודרנית מקובל להתייחס לכומתה כפריט לבוש צבאי בלבד, ואילו כומתות כפריט אופנה "אזרחית" נקראות לעיתים בשמן הצרפתי, כובעי ברט. בעבר, היה נהוג להלביש ילדים, בעיקר בשבתות לבית הכנסת, בכובעי ברט וכומתות אף מוזכרות בשיר "אני וסימון ומואיז הקטן" של יוסי בנאי ("עם נעלי שבת וכובע של ברט"); וכפריט אופנה נשי בשירו של פרינס "Raspberry Beret" (כומתה בצבע פטל).
צילום מפורסם של אלברטו קורדה המתאר את צ'ה גווארה חבוש כומתה, הפך לאחד מהצילומים המפורסמים בעולם.
שפות כושיות

השפות הכושיות הן ענף במשפחת השפות האפרו-אסיאתיות (כונו בעבר "שפות שמיות-חמיות").
הכינוי "שפות כושיות" (באנגלית: Cushitic languages)  הוטבע על שמו של כוש בן חם בנו של נח המקראי. הכינוי מתבסס על המיון בספר בראשית של השפות והעמים השונים בין בניו של נח, שעל פי סיפור המבול, האנושות כולה היא מצאצאיו:
ובני חם: כוש ומצרים ופוט וכנען. ובני כוש: סבא וחוילה וסבתה ורעמה וסבתכא...
אלה בני חם למשפחתם ללשנתם בארצתם בגויהם...
ומאלה נפרדו הגוים בארץ אחר המבול.
— ספר בראשית, פרק י'
איסאייס וולף הלמן

ביוגרפיה

הלמן נולד ב-3 באוקטובר 1842 בבוואריה שבגרמניה למשפחה יהודית. הוא ואחיו היגרו ללוס אנג'לס שבקליפורניה במאי 1859.
הלמן החל לעבוד בחנות של בני דודיו ובשנת 1865 הוא פתח חנות מוצר צריכה משלו. הוא החל לעסוק בבנקאות כמעט במקרה, כאשר אחד מלקחותיו הפקיד אצלו באופן קבוע זהב ודברי ערך, אותן הלמן שמר בכספת. הוא התקדם בעסקיו ובשנת 1868 יחד עם שותף נוסף הוא פתח בנק.
הלמן נישא לאסתר ניוגס, תושבת ניו יורק, באפריל 1870. נולדו להם שלושה ילדים.
בשנת 1871, הקימו הלמן ומושל קליפורניה ג'ון דאוני , יחד בנק שהצליח במהרה. להלמן היו מספר השקעות שונות בתחום הבנייה והחקלאות. הלמן החל לרכוש שטחי אדמה בלוס אנג'לס ובשנת 1871 התעצמו שטחיו עם רכישת אדמה בשטח של 52 קילומטרים. הוא רכש עסקים בתחילת דרכם וצבר כוח כלכלי רב.
בשנת 1879 תמך הלמן בהתארגנות של כמה צעירים והביא להקמת אוניברסיטת דרום קליפורניה, האוניברסיטה הראשונה באזור דאז.
בשנת 1890 עבר הלמן לסן פרנסיסקו שבקליפורניה, כדי לרכוש את בנק נבדה. שניים ממחזיקי המניות העיקריים שלו כללו את האחים ליהמן ואת לוי שטראוס. הלמן מונה לנשיא הבנק בין השנים 1890 ל-1898, ולנשיא הבנק הלאומי של נבדה מ-1898 ועד 1905. באותה השנה בנק נבדה מוזג עם וולס פארגו.
בשנת 1920 נפטר הלמן. לימים, בנו מונה ליו"ר חברת וולס פארגו, ונכדת-נכדתו כתבה עליו את הספר "איך מהגר יהודי בשם איסאייס ייסד את קליפורניה" (Towers of Gold: How One Jewish Immigrant Named Isaias Hellman Created California), אשר יצא לאור בשנת 2008 וזכה להצלחה אזורית רבה.
ליפומה

סיבות להתפתחות ליפומה

ישנם מספר גורמים ידועים לליפומה, כגון גורמים גנטיים ועלייה במשקל, בנוסף לבעיות רפואיות כמו מחלות מסוימות או חבלות, אך הסיבה העיקרית להתפתחות ליפומה אינה ידועה.

סימפטומים

ליפומה לרוב מופיעה כמסה קטנה (בקוטר 5 מ"מ עד 3 ס"מ) מתחת לעור. אפשר למשש ולהזיז אותה והיא אינה גורמת לכאבים. גודלה של הליפומה לרוב אינו משתנה, או גדל בקצב איטי מאוד. לעיתים היא בעלת צורה לא אסתטית.

טיפול בליפומה

לרוב אין צורך לטפל בליפומה, אלא אם כן הגידול מכאיב או מגביל את תנועת הגוף. לרוב מסירים ליפומה בשל סיבות קוסמטיות, כאשר הן גדולות מאוד, או עבור בדיקה היסטופתולוגית (ביופסיה) כדי לוודא שאינן סוג מסוכן יותר של גידול כגון ליפוסרקומה.
כאשר בוחרים לא לטפל בליפומה, חשוב לנטר באופן קבוע שינויים בגודל הגוש, ואופן גדילתו.
לרוב מסירים ליפומה באמצעות חתך פשוט; ההסרה יכלה להתבצע תחת הרדמה מקומית והיא קצרה. אפשרות נוספת היא שאיבת שומן מקומית, או הזרקת סטרואידים.
רק לעיתים רחוקות ליפומה צומחת בחזרה, ובמקרים כאלו כריתה היא הטיפול הטוב ביותר.
לייטנינג (פוד)

"לייטנינג" (באנגלית: Litening, סימולו AN/AAQ-28) הוא פוד המשמש לניווט מטוסי קרב, לאיתור מטרות והכוונת חימוש מונחה, פרי פיתוח של חברת רפאל - מערכות לחימה מתקדמות.

היסטוריה

הדור הראשון של המערכת פותח בשנת 1992 על ידי רפאל.
בשנת 1995 חברה לרפאל חברת נורת'רופ גראמן לצורך המשך פיתוח של המערכת. משנת 1996 ועד 2017, נמכרו מעלה 1,500 יחידות עבור למעלה מ-27 מדינות ברחבי העולם ובוצעו למעלה ממיליון שעות טיסה.

תיאור המערכת

פוד (AN/AAQ-28(V מותקן מתחת לכנף המטוס ומצויד בחיישן CCD וחיישן תת-אדום לראיית לילה (FLIR) לאיתור מטרות ביום ובלילה בהתאמה ובמזג אוויר קשה. הכוונת החימוש המונחה מתבצעת באמצעות ציין לייזר. בנוסף לפוד עוקב לייזר - המסוגל גם לעקוב אחרי כתם לייזר שסומן על ידי סמן.
המערכת מאפשרת תהליך של סגירת מעגל מהיר ואמין לתקיפת מטרות קרקעיות, אוויריות, ימיות, נייחות וניידות - זאת החל משלב רכישת המטרה, זיהויה, וידוא אי-נוכחות גורמים בלתי מעורבים בסביבה - ותקיפתה באמצעות מגוון סוגי חימוש מונחים ומדויקים.
אחמד מוסא

קריירת מועדונים

מוסא החל לשחק בנעוריו באקדמיית הנוער אמינצ'י. ב-2008 הוא הושאל לקבוצת JUTH המקומית, בה כבש ארבעה שערים ב-18 הופעות. בעונה שלאחר מכן הושאל לקנו פילארס. בקבוצה זו, מצמרת ליגת העל הניגרית התרחשה הפריצה שלו. הוא כבש 18 שערים ב-25 הופעות והיה למלך השערים של הליגה לעונת 2009/2010.
בקיץ 2010 מוסא עבר לVVV ונלו ההולנדית. ב-30 באוקטובר הוא ערך את הופעת הבכורה שלו בקבוצה, נגד חרונינגן. אתר "GOAL" כלל את מוסא ברשימת 100 כוכבי הכדורגל הצעירים שיש לצפות בהם. במרץ 2011 זכה מוסא בפרס הכדורגלן הניגרי של השנה. בשתי עונות בליגת העל ההולנדית כבש מוסא שמונה שערים ב-37 משחקים בהם שיחק.
ב-7 בינואר 2012 חתם מוסא בצסק"א מוסקבה מליגת העל הרוסית. בעונתו הראשונה בקבוצה, עונת 2012/2013, כבש 11 שערים ב-28 הופעות ונכלל ברשימת 33 השחקנים הטובים ביותר בליגה. בעונת 2013/2014 כבש שבעה שערים ב-26 הופעות.
ב-8 ביולי 2016 חתם מוסא לארבע שנים באלופת אנגליה לסטר סיטי. ב-30 בינואר 2018 חזר לצסק"א מוסקבה והושאל עד לסוף העונה. את השער הראשון שלו לאחר החזרה לצסק"א הבקיע ב-15 במרץ במשחק החוץ נגד אולימפיק ליון בשמינית גמר הליגה האירופית, משחק שבו צסק"א גברה בתוצאה 3:2 והעפילה לרבע גמר הטורניר. ביוני 2018 עזב את צסק"א.
באוגוסט 2018 חתם בא-נסר מהליגה הסעודית.

נבחרת ניגריה

באפריל 2010 זימן המאמן לארס לאגרבק את מוסא לראשונה לסגל נבחרת ניגריה, לקראת מונדיאל 2010, אך בסופו של דבר הוא נופה מהסגל עקב פציעה בקרסול. ב-5 באוגוסט 2010 ערך את הופעת הבכורה שלו בנבחרת ניגריה, בניצחון 0-2 על מדגסקר במסגרת מוקדמות גביע אפריקה לאומות 2012. את שער הבכורה שלו בנבחרת כבש מוסא במרץ 2011, במשחק ידידות נגד קניה.
בשנת 2011 זכה מוסא באליפות אפריקה עד גיל 20 יחד עם נבחרת ניגריה עד גיל 20.
מוסא זומן לסגל ניגריה לגביע אפריקה לאומות 2013. בטורניר זה הוא הבקיע בניצחון 1-4 על מאלי בחצי הגמר, ונכנס כמחליף בניצחון 0-1 בגמר על בורקינה פאסו, ובכך סייע לניגריה לזכות בתואר בפעם השלישית בתולדותיה. באותה שנה הוא שיחק עם ניגריה בגביע הקונפדרציות 2013, כאשר פתח בהרכב הנבחרת בכל שלושת המשחקים שלה בטורניר.
לאחר שהופיע בכל משחקי המוקדמות של ניגריה, נכלל מוסא בסגל הנבחרת למונדיאל 2014. במשחק השני של שלב הבתים כבש שני שערים בהפסד 3-2 לארגנטינה, אשר הפכו אותו לשחקן הניגרי הראשון שכובש יותר משער אחד במשחק גביע העולם.
מוסא זומן לסגל של המאמן גרנוט רוהר למונדיאל 2018. באותו מונדיאל שבו ניגריה הודחה בשלב הבתים הוא הראה יכולת טובה וכבש שני שערים בניצחון על איסלנד.
חומצה פרופנואית

תכונות

לחומצה פרופנואית תכונות ביניים בין החומצות הקרבוקסיליות הקטנות (חומצה פורמית וחומצה אצטית) לאלו של חומצות שומן. בדומה לחומצות הקטנות היא מסיסה לחלוטין במים ויוצרת צמדים (דימרים) המוחזקים בקשרי מימן הן בנוזל והן בגז. בדומה לחומצות שומן ניתן להוציא את החומצה מתמיסה מיימית כמלח.

הפקה

בתעשייה חומצה פרופנואית מיוצרת לרוב בתגובה של אתן עם מים ופחמן חד-חמצני בקטליזה של ניקל קרבוניל (Ni(CO)₄)
דרך נוספת היא חמצון של פרופיל אלדהיד בקטליזה של קובלט או מנגן

שימושים

חומצה פרופנואית בריכוז משקלי 0.1-1% מעכבת צמיחת עובש וכמה מיני חיידקים ולכן משמש כחומר משמר במזון, מספר E של חומצה פרופנואית E280.
חומצה פרופנאית היא חומר מוצא לייצור חומרים אחרים ובפרט פולימרים.
טג'יקים

טג'יקים (בפרסית:  تاجیکان‎ בטאג'יק; טג'יקית: Тоҷикон; ברוסית: Таджики) הוא שם כללי לקבוצה גדולה של עמים דוברי פרסית ממוצא איראני שמוצאם מן האזור שבו שוכנות היום אפגניסטן (9-11 מיליון איש, שם הם מהווים 27% מהאוכלוסייה), טג'יקיסטן (7 מיליון איש-80% מהאוכלוסייה) ודרום אוזבקיסטן (1.5 מיליון איש) . אוכלוסיות טג'יקיות גדולות ניתן למצוא גם באיראן ובפקיסטן (220 אלף איש, אף כי בשנים האחרונות ישנה חזרה לארץ המוצא) כתוצאה מתנועת פליטים במהלך מלחמת אפגניסטן. אף ברוסיה  יש כ-200,000 טג'יקים (נכון לשנת 2010), שרובם הגיעו למדינה לאחר התפרקות ברית המועצות ועובדים כפועלים זרים. טג'יק היא מילה בטורקית-מונגולית שמשמעותה המילולית היא "לא טורקי" והיא כנראה ניתנה כשם לעמים אלו על ידי העמים הטורקיים ששכנו באזור. הטג'יקים נמנים בין 56 הקבוצות האתניות בהן מכירה ממשלת סין, והם מונים במדינה כ-51 אלף איש.
כיום, רוב העם הטג'יקי הוא סוני, עם מיעוט שיעי.